**JEGYZŐKÖNYV**

**Készült:** Cserépfalu Községi Önkormányzat Képviselő-testületének **2016.12.19-ei** közmeghallgatásáról

**Jelen vannak:** Csendes Péter polgármester

 Dósa Sándor képviselő

 Karcagi Sándorné képviselő

 Mizser László képviselő

 Nagy József képviselő

**Igazoltan távol maradt az ülésről:**

 Nemes Bertalan alpolgármester

 Virág László képviselő

**Tanácskozási joggal részt vesz az ülés teljes időtartamán:**

 Farmosi Zoltán jegyző

**Lakosság részéről megjelent**: 12 fő

**Csendes Péter**: Szeretettel köszönti a képviselőket és a lakosság részéről megjelenteket. Megállapítja, hogy a testület határozatképes. A jegyzőkönyv hitelesítésére Dósa Sándor és Karcagi Sándorné képviselőket javasolja, személyük elfogadását szavazásra bocsátja.

***Szavazásban résztvevő képviselők száma 5 fő***

***A Képviselőtestület 5 igen szavazattal, ellenszavazat és tartózkodás nélkül jegyzőkönyv hitelesítőknek Dósa Sándor és Karcagi Sándorné képviselőket jelöli ki.***

**Csendes Péter:** A közmeghallgatásnak egy napirendi pontja van, az Önkormányzat 2016. évi tevékenységéről szóló beszámoló. Felkéri a képviselőket, hogy amennyiben egyetértenek e napirendi ponttal, kézfeltartással jelezzék.

***Szavazásban résztvevő képviselők száma 5 fő***

***A Képviselőtestület 5 igen szavazattal, ellenszavazat és tartózkodás nélkül a napirendi pontot az alábbiak szerint fogadja el:***

***Napirendi pontok:***

1. Beszámoló az Önkormányzat elmúlt évi munkájáról

Előadó: Csendes Péter polgármester

**Csendes Péter:** A polgármester beszámol az Önkormányzat elmúlt évi munkájáról (A beszámoló írásos anyaga a jegyzőkönyvhöz csatolva.)

A beszámoló végeztével átadja a szót a képviselők részére. A képviselők részéről nem merült fel kérdés, hozzászólás, ezért a szót továbbadja a lakosság részére.

A lakosság részéről sem érkezett kérdés, hozzászólás, javaslat, ezért a polgármester szavazásra teszi fel az önkormányzat elmúlt évi munkájáról szóló beszámoló elfogadását.

***Szavazásban résztvevő képviselők száma 5 fő***

***A Képviselőtestület 5 igen szavazattal, ellenszavazat és tartózkodás nélkül az alábbi határozatot hozza:***

**247/2016.(XII.19.) számú Kt. határozat**

**Tárgy**: Az Önkormányzat elmúlt évi tevékenységéről szóló beszámoló elfogadása

Cserépfalu Község Önkormányzatának Képviselő-testület megtárgyalta a polgármester előterjesztésében az Önkormányzat elmúlt évi tevékenységéről szóló beszámolót és azt

**jóváhagyólag elfogadja.**

Határidő: azonnal

Felelős: Csendes Péter polgármester

Mivel a lakosság részéről továbbra sem érkezett kérdés, hozzászólás, ezért a polgármester a közmeghallgatást bezárja.

K.m.f.

***Csendes Péter Farmosi Zoltán***

 ***polgármester jegyző***

Jegyzőkönyv hitelesítők:

 ***Karcagi Sándorné Dósa Sándor***

 Jegyzőkönyvi melléklet

 **Beszámoló**

**az Önkormányzat 2016. évi munkájáról**

**Demográfiai adatok**:

Cserépfalu lakosságának száma 2016.01.01 adatok alapján 998 fő.

Ebben az évben a mai napig 2 gyermek született, és sajnos 23-an hunytak el a településen, emellett 9 pár mondta ki a boldogító igent.

Cserépfalu Község Önkormányzatának Képviselő-testülete ebben az évben 17-szer ülésezett, melyen 246 határozatot hozott és 23 rendeletet alkotott.

**A lakosságot érintő fontosabb rendeletek**

* Májusban módosítottuk a szociális rendeletünket, kedvezőbb feltételekkel biztosítva a települési támogatásokat – nőtt a támogatás összege közüzemi díj támogatás 2500-3000 Ft-ra, fűtési támogatás 5000-6000 Ft-ra változott, az egy főre eső jövedelemhatárt pedig megemeltük - , a temetési segély összege is másfélszeresére nőtt, jelenleg 42.750 Ft.
* Szintén májusban alkotott rendeletet a képviselőtestület a fiatalok letelepedésének támogatására, építkezés illetve lakásvásárlás esetére, ennek összege 300.000 Ft.
* Novemberben újra módosítottuk a szociális rendeletünket belefoglalva a szemétszállítási díjhátralék támogatást oly módon, hogy a III. negyedéves hulladékszállítási díjat az Önkormányzat átvállalja az állandó lakcímmel rendelkező cserépfalui lakosok estén.
* Szintén novemberben alkotta meg a testület a szociális célú tűzifa támogatásról szóló rendeletet. Előtte, szeptember hónapban pályázatot nyújtottuk be és 65 m3 tűzifára kaptunk támogatást az államtól.
* Szintén novemberben került sor a helyi adórendelet módosítására, melynek kapcsán 2017. január hónaptól változik a kommunális adó mértéke és a kedvezményezek köre és összege is változott. Az idegenforgalmi adó az eddigi 200 Ft/fő/éj-ről 300 Ft/fő/éj-re változik.

Kommunális adó lakások után 14.000 Ft-ról 16.000 Ft-ra változik, a nem lakás célú épület után pedig 2.000 Ft-ról 1.000 Ft-ra csökken.

**Fontosabb határozatok**

* Puskás Ferenc Stadionból ülőhelyekre nyújtottunk be igénylést, melynek kapcsán 200 db ülőhelyet biztosítottak a településnek.
* A nyári szünidei étkeztetés keretében a kötelezően ellátandó hátrányos helyzetű gyermekek mellett a képviselőtestület minden rendszeres gyermekvédelmi kedvezményben részesülő gyermek részére biztosította a nyári szünet idejére a napi egyszeri ingyenes melegétkezést.
* Bursa Hungarica Felsőoktatási Ösztöndíjpályázathoz csatlakoztunk, melynek keretében 8 felsőoktatási intézménybe járó hallgató részére állapított meg támogatást az Önkormányzat egy tanévre, havi 5.000 Ft támogatás biztosításával.

A Képviselő testület az Önkormányzat 2016 évi költségvetési főösszegét 178.242.000 Ft-tal fogadta el:

* Kommunális adó bevétel:3.350.000 Ft
* Iparűzési adó bevétel:12.840.000 Ft (folyamatosan növekvő tendenciát mutat)
* Idegenforgalmi adó bevétel:387.000 Ft
* Gépjármű adó bevétel:2.920.000 Ft (40%)

Ebben az évben egyszer nyújtottunk be pályázatot Rendkívüli Települési Önkormányzati Támogatásra.

A pályázati forduló támogatási igénye 1.927.594 Ft volt

megnyert támogatás 836.859 Ft

**Fejlesztések, Beruházások, Pályázatok**

- Váraljai út aszfaltozása (VIS Maior pályázat 6.653.000 Ft támogatás 86%)

- Járdaépítés a Petőfi út és Arany J. út között

- Aszfalt javítás (Alkotmány, József A, Széchenyi, Bem, Petőfi út)

- Fitness terem kialakítása

- Ravatalozó felújítása

- Urnafal építés

- Közlekedési jelzőtáblák kihelyezése

- Garázdán 1 Ha terület kitakarítása, gyümölcsfa telepítés folyamatban van

**Pályázatok: ebben az évben az alábbi pályázatokat nyújtottuk be**

1. Útfelújítás: Bethlen G. út - Berezdalja út aszfaltozása

Megnyert pályázat, támogatási összeg 14.180.099 Ft.

1. Belterületi csapadék elvezetés Bem utca 59.800.000 Ft
2. Kerékpárút: Mezőkövesd-Bükkzsérc vonatkozásában, Cserépfalura eső összeg 302.300.000 Ft
3. Épület energetikai pályázat:

Közös Önkormányzati Hivatal épülete

Általános Iskola épülete összesen 87.000.000 Ft

Erdei Iskola energetikai korszerűsítése 16.700.000 Ft

Úgy gondolom, hogy ezek a fejlesztések, beruházások mind hozzájárulnak ahhoz, hogy a településen élő és idelátogató emberek komfortérzete javuljon.

**Munkaügyi helyzet:**

A településen élő aktív korú személyek száma 702 fő, ebből 34 fő (tavaly 36 volt) regisztrált munkanélküli, ami 4,89 %-os arány. Összehasonlítás képen a járásban 11,1%, BAZ megyében 12,3%, országos viszonylatban pedig 6,1% az arány. Tavalyi évhez képest minden tekintetben csökkenő tendenciát mutat.

Közfoglalkozatásban havi szinten átlagosan 26-28 fő dolgozik. A Munkaügyi Központ által támogatott Start mintaprogram keretein belül a tavalyi évhez hasonlóan tér és szegélyköveket gyártunk, ami több ezer térkő elkészítését jelenti. A program másik fő eleme a Hivatal mögött felépített 300 m2 alapterületű fóliasátor. A fóliasátorban és a kert területén termesztett zöldségeket az Önkormányzati konyhában dolgozzuk fel, emellett a Garázdán létrehozunk egy kb. 450 gyümölcsfából álló gyümölcsöst. Melynek a gondozása ugyancsak a közfoglalkoztatottak feladata lesz. A téli időszakban pedig tésztát fognak készíteni, amit ugyancsak az Önkormányzat konyhájában fogunk felhasználni.

Az Önkormányzat épületeinek az Iker vendégháznak a futball pályának, az önkormányzati temetőnek a település zöld területeinek folyamatos gondozása, karbantartása is az Ő feladatuk. Köszönet érdemli a munkájukat.

Ehhez a témához kapcsolódik a képviselő testület tagjainak azon felvetése, hogy az ingatlanok előtti területet köteles-e az Önkormányzat rendben tartani, gondolok itt a kapuk előtti fűnyírásra vagy a tulajdonos feladata. Ezt érdemes megvitatni.

2015-ben elindult az értékteremtő munka, amit az idén folytattunk és folytatni fogjuk 2017-ben is.

 **Tervek a jövő vonatkozásában:**

A 2014-2020-as Európai Uniós ciklus fejlesztési tervei közé tartozik:

- a Közös Önkormányzati Hivatal épületének energetikai felújítása

- a Bem utcai belterületi csapadékvíz elvezetésének megoldása

- az Általános Iskola és az Erdei Iskola energetikai korszerűsítése

- járdaépítés, út kátyúzás

- Kerékpárút kialakítása (Miskolc-Mezőkövesd-Bogács-Cserépfalu-Bükkzsérc)

- ingatlan telek kialakítás (Malom mögötti területen)

fontosnak tartom a település jövője szempontjából, lehetősséget kell biztosítani a faluban letelepedni kívánó fiataloknak.

**Kultúra, Sport:**

Az Önkormányzat 2016-ban több egyesületet ill. civil szervezetet támogatott az anyagi lehetőségeihez mérten.

Cserépfalu Községi Sportegyesületet (1.400.000 Ft)

Polgárőr Egyesületet (500.000 Ft)

Pálinka mustrát (300.000 Ft)

Boldizsár Lovastanya Egyesületet (100.000 Ft) és a Cserépi Trappot. (100.000 Ft)

Nagyon örülök, hogy a faluban ismét elindult egyfajta közösség élet, amelyben minden korosztály részt vehet. Gondolok itt a különféle rendezvényekre, adventi gyertya gyújtás forralt borozás stb.

A tavalyi évben létrehozott Nyugi klub a mai napig működik, mindenki megelégedésére.

**Látogató központ:** Az építéssel és az eszközbeszerzéssel kapcsolatos szabálytalansági vizsgálat lezárult. A közreműködő szervezet szabálytalanságot állapított meg az eszközbeszerzéssel kapcsolatban. Ez azt jelenti, hogy a Mester Építő Kft nem kapja meg a támogatást, emiatt polgári peres úton eljárást indított az Önkormányzat ellen. A perelt összeg 20.588.634 Ft.

Az eljárás folyamatban van.

Ebben az évben az építéssel kapcsolatos szabálytalansági eljárás lezárását követően Önkormányzatunk 11.309.283 Ft-ot kapott a Magyar Államkincstártól. Emellett a Nemzetgazdasági Minisztérium a 81-es számú kifizetési kérelmünket elutasította, arra hivatkozva, hogy a hiánypótlások nem történtek meg időben és hibátlanul. Emiatt több mint 3.000.000 Ft-tól eshet el az Önkormányzat.

A **Berezdtető eladásával** kapcsolatban az Assur B-2001 Kft polgári úton perli az Önkormányzatot. Az üggyel kapcsolatban 2017. január 16-án várható I. fokú döntés.

Én és a képviselő társaim azon dolgozunk, hogy Cserépfalu egy vonzó és élhető település legyen a helyi lakosok és az idelátogató turisták számára.

Mindezek mellett fontos, hogy ,Önkormányzat szoros gazdálkodás mellet tudja teljesíteni a kötelező feladatait. Szeretném kihangsúlyozni, hogy az Önkormányzat jelenleg nem rendelkezik folyószámla hitellel és ebben az évben nem is vett igénybe hitelt.

**Az Önkormányzat kötelező feladatai:**

- egészséges ivóvíz ellátás

- egészségügyi és szociális alapellátás

- általános iskolai oktatás és nevelés

- óvodai nevelés

- közvilágítás

- helyi közutak és a köztemető fenntartása

Cserépfalu, 2016. december 19.

 Csendes Péter sk.

 polgármester